

**Delovna skupina za nenasilje v zdravstveni negi**

**Strokovni posvet, 2016**

**Nasilje nad ženskami med nosečnostjo[[1]](#footnote-1)**

Delovna skupina za nenasilje v zdravstveni negi, ki pri Zbornici-Zvezi deluje od leta 2000, se je v letu 2016 okrepila z novimi članicami in člani z različnih področij zdravstvene in babiške nege. V Delovni skupini od jeseni 2016 delujejo: Urban Bole, Mojca Cerkvenik Hvala, zunanja strokovna sodelavka, Darinka Klemenc, Sonja Kovač, Aljoša Lapanja, Sabina Vihtelič, Doroteja Lešnik Mugnaioni iz Društva SOS telefon kot zunanja strokovna sodelavka in Irena Špela Cvetežar, ki je vodja Delovne skupine.

V času Mednarodnih dni boja proti nasilju nad ženskami je Delovna skupina organizirala strokovni posvet na temo **NASILJE NAD ŽENSKAMI MED NOSEČNOSTJO,** ki je potekal 6. decembra 2016 na Zdravstveni fakulteti v Ljubljani. Udeležili so se ga strokovnjakinje in strokovnjaki, ki delajo v zdravstvenem varstvu žensk, študentke babištva in zdravstvene nege ter predstavnice organizacij za nudenje psihosocialne pomoči za ženske in otroke - žrtve nasilja.

Posvet je pokazal na raznolikost strokovnih pogledov na problematiko nasilja nad ženskami med nosečnostjo in da to temo tudi v zdravstvu, socialnem varstvu, nevladnih organizacijah ter drugih pristojnih institucijah še vedno premalo poznamo. Kulturno (stereotipno) namreč velja, da je ženska zaradi nosečnosti zaščitena in nedotakljiva, kar žal – tudi v zdravstvenih ustanovah – nemalokrat onemogoča pravočasno zaznavo nasilja.

Izjemno pomembno je torej, da zdravstveni delavci pacientke (ne le v nosečnosti) nedvoumno večkrat vprašajo, ali preživljajo nasilje, kajti zaznava nasilja nad ženskami je v zdravstvu še vedno nizka. In to kljub dejstvu, da najlažje in najhitreje ženskam, ki doživljajo nasilje (med nosečnostjo) lahko pomagajo prav v zdravstvenih ustanovah. Obisk pri zdravniku je nemalokrat za žensko, ki je žrtev nasilja s strani svojega partnerja, edini prostor, kamor ji partner dovoli iti, saj je sicer socialno izolirana in zaprta v zasebni krog nasilja.

Na posvetu je bila predstavljena tudi raziskava, ki so jo leta 2014 izvedli na Ginekološki kliniki v Ljubljani in je zajela 1269 žensk med bivanjem v porodnišnici neposredno po porodu. Pokazala je, da:

- je polovica vseh žensk že doživela neko obliko nasilja do 31. leta;

- 40% žensk še vedno trpi zaradi posledic nasilja v preteklosti - najbolj zaradi spolnega nasilja;

- nasilje v preteklosti povečuje tveganje za nasilje v nosečnosti;

- večino nasilja v nosečnosti izvaja intimni partner, predvsem psihično in fizično nasilje; - nasilje se v partnerskem odnosu prične v času nosečnosti v 2%;

- nasilje se v povprečju v nosečnosti zmanjša;

- 2% žensk po porodu ocenjuje, da bodo žrtve nasilja že v naslednjem mesecu,

- skoraj 6% žensk v nosečnosti in ob porodu občuti/doživi nasilje tudi s strani zdravstvenih delavcev.

V ginekologiji in porodništvu namreč lahko pride do (nehotene in rutinske) zlorabe, saj ženska praviloma pri zdravstveni obravnavi izgubi nadzor nad lastnim telesom in s tem občutenje izgube dostojanstva. V razpravi so udeleženke izpostavile kar nekaj takšnih postopkov, ki so sicer del običajne zdravstvene obravnave, a jih noseče pacientke / pacientke po porodu občutijo kot ponižujoče, boleče in kot izgubo dostojanstva.

Po zaznavi nasilja nad žensko v družini in partnerskih odnosih je treba pacientkam ponuditi podporo in zaščito ter jih informirati o možnih oblikah pomoči. Nasilje nad odraslo žensko v zdravstvenih ustanovah prijavimo le, če se ženska s tem strinja, nasilje nad otroki v družini ali nasilje nad nosečo žensko (zaradi ogroženosti otroka) pa je treba prijaviti na policijo in center za socialno delo. Primere pa je nato potrebno tudi ustrezno dokumentirati.

V zadnjih desetletjih, predvsem v razvitih državah, se problematiki nasilja nad ženskami med nosečnostjo namenja vse več multiprofesionalne strokovne pozornosti: v zdravstvu, socialnem varstvu, izobraževanju in nevladnih organizacijah. Raziskave so namreč pokazale, da je nasilje nad ženskami (posebno v času nosečnosti) nedvoumno povezano tudi z njihovim reproduktivnim zdravjem ter zdravjem otrok.

1. Objavljeno v: Almanah, Zbornica – Zveza, 2016 [↑](#footnote-ref-1)